ປ. Putin ກ່າວວ່າ ການສັງຫານ ທ່ານ Nemtsov ມີຈຸດປະສົງ ທາງການເມືອງ
ປະທານາທິບໍດີ ຣັດເຊຍ ທ່ານ Vladimir Putin ຮັບຮູ້ວ່າ ການສັງຫານ ຜູ້ນຳຝ່າຍຄ້ານ ທ່ານ Boris Nemtsov ແມ່ນມີຈຸດປະສົງ ທາງການເມືອງ.
ປະທານາທິບໍດີຣັດເຊຍ ທ່ານ Vladimir Putin ໄດ້ຍອມຮັບ ໃນວັນພຸດມື້ນີ້ວ່າ ການສັງຫານຜູ້ນຳຝ່າຍຄ້ານ ທ່ານ Boris Nemtsov ນັ້ນ ມີສາເຫດທາງການເມືອງ ໃນຂະນະດຽວກັນ ທາງການມົສກູກ່າວວ່າ ຕົນຊີ້ໂຕພວກຕ້ອງສົງໄສໃນຄະດີນີ້ ໄດ້ແລ້ວ ທ່ານປູຕິນກ່າວຕໍ່ກອງປະຊຸມຂອງກະຊວງພາຍໃນຣັດເຊຍທີ່ຖືກຖ່າຍທອດອອກທາງໂທ ລະພາບວ່າ ຣັດເຊຍຄວນຈະປອດຈາກການກໍ່ອາຊະຍາກຳ ຕໍ່ຕ້ານພວກທີ່ມີຊື່ສຽງ “ໂຮມ ທັງອັນທີ່ມີແຮງດົນໃຈຫລືສາເຫດທາງການເມືອງນັ້ນນຳ ” ທ່ານກ່າວວ່າ ທ່ານ Nemtsov ໄວ 55 ປີ ທີ່ເປັນຜູ້ວິຈານລັດຖະບານມົສກູຢ່າງອອກໜ້າອອກຕາ ໄດ້ ຖືກຍິງໃສ່ທາງຫລັງ 4 ນັດ ໃນອາທິດແລ້ວນີ້ ໃນບໍລິເວນໃກ້ໆກັບວັງແຄຣມລິນ ຫົວໜ້າອົງການຮັກສາຄວາມປອດໄພຂອງລັດຖະບານຣັດເຊຍ ກ່າວໃນວັນພຸດມື້ນີ້ວ່າ ຜູ້ ຕ້ອງສົງໄສຈຳນວນນຶ່ງໃນຄະດີນີ້ໄດ້ຖືກລະບຸໂຕແລ້ວ ອິງຕາມອົງການຂ່າວ Interfax ຂອງຣັດເຊຍ ທ່ານ Aleksandr Bortnikov ບໍ່ໄດ້ໃຫ້ລາຍລະອຽດໃດໆຕື່ມ ແຕ່ເຕືອນ ວ່າ ການສືບສວນສອບສວນຍັງກຳລັງດຳເນີນໄປຢູ່